
Με επιτυχία έγιναν τα εγκαίνια της έκθεσης ζωγραφικής με τίτλο «Ο ερωτικός Καβάφης» που παρουσιάζουν 20 καλλιτέχνες της πόλης μας
Παρουσία πλήθους φιλότεχνων πραγματοποιήθηκαν την Παρασκευή 22 Νοεμβρίου τα εγκαίνια της έκθεσης με τίτλο «Ο ερωτικός Καβάφης» στην αίθουσα τέχνης «Παλίσσανδρος» Ερμού 8, που συνδιοργανώνουν η Εταιρεία Κοινωνικής Δράσης και Πολιτισμού ΚΟΙΝΟ_ΤΟΠΙΑ, www.koinotopia.gr και η αίθουσα τέχνης «Παλίσσανδρος», με αφορμή τα 150 χρόνια από τη γέννηση του Κωνσταντίνου Καβάφη. Η έκθεση θα διαρκέσει ως 15 Δεκεμβρίου 2013 και θα είναι ανοιχτή για το κοινό Δευτέρα, Τετάρτη, Σάββατο, από 10:00-15:00 και Τρίτη, Πέμπτη, Παρασκευή, πρωί 10:00-14:00 και απόγευμα 18:30-21:00.

Στην έκθεση συμμετέχουν οι: Αηδονίδης Ηλίας, Αγουρίδης Τάκης, Βελαώρας Χάρης, Γερασιμόπουλος Νικόλας, Ζαβιτσάνου Σπυριδούλα, Καλαβεσίου Φωτεινή, Καραμήτας Θανάσης, Καρώνης Παναγιώτης, Κολοκυθά Μαίρη, Κουνάβη Κατερίνα, Κολοκυθάς Βασίλης, Κόντου Ηλιοστάλακτη, Μαραζιώτης Γιώργος, Μπαρτσελάς Ανδρέας, Μπουρίτσα Νία, Ντάτσικα Γιώτα, Οικονόμου Γιώργος, Πανίτσα Εύα, Πούντζα –Παπαλεωνίδα Αναστασία, Τσιλιμάγκου Καλλιρρόη.

Στα εγκαίνια παρευρέθησαν ο συγγραφέας Βασίλης Λαδάς, ο εικαστικοί Νίκος Πρέσσας και Ελευθερία Αλεξανδράτου, ο Πρόεδρος Επιμελητηρίου Αχαΐας Πλάτωνας Μαρλαφέκας, ο Πρόεδρος της ΕΤΑΑ Νίκος Παπαλέξης, ο πρώην Νομάρχης Αχαΐας Στάθης Αθανασόπουλος Σερέτης, ο πρώην Πρόεδρος του Δημοτικού Συμβουλίου Πάτρας Νίκος Τζανάκος, ο καθηγητής ΑΕΙ Πάτρας Γιάννης Τρυπαναγνωστόπουλος, ο Γιώργος Κανέλλης από τους Οικολόγους Πράσινους κ.α. 
Είναι αναπόφευκτο, όσο και αν φαίνεται αιρετικό, αλλά η ερωτική ποίηση του Καβάφη φτιάχνει εικόνες. Ποιήματα όπως ο «Δεμένος ώμος», «Σταις σκάλες», «Γκρίζα», «Δύο νέοι, 23 έως 24 ετών», «Ο ήλιος του απογεύματος», «Μια νύχτα», «Σ' ένα παλιό βιβλίο», «Η προθήκη του καπνοπωλείου», «Μέρες του 1903» κ.α. συνθέτουν ένα σκηνικό που ακόμα και αν δε θυμάσαι τους στίχους η μνήμη κρατά την εικόνα. Εικόνα ενός άλλου τόπου και χρόνου, όπου πορτρέτα φαγιούμ, ψηφιδωτά δάπεδα, πολυέλεοι, επαύλεις, αλλά και σκοτεινά δωμάτια, ύποπτα στενά, καφεποτεία, κλειστά παράθυρα, μισοστρωμένα κρεβάτια, ρούχα πεταμένα καταγής, κυρίως, όμως, σώματα που έχουν ανταλλάξει «κορμί και μοναξιά» μέσα στο σκοτάδι, όπως λέει και ένας άλλος ποιητής μας, αναδύονται μπρος σου. 

